Samstarfið í borginni hefur verið ansi stormasamt síðan borgarfulltrúar mættu til starfa fyrr í sumar . Líf Magneudóttir , borgarfulltrúi Vinstri grænna , hefur vakið athygli síðustu daga fyrir þð umdeilda atvik þegar hún ullaði á Mörtu Guðjónsdóttur , borgarfulltrúa Sjálfstæðisflokksins . Líf bað Mörtu afsökunar og sagði á Facebook-síðu sinni að tungutaktarnir hefðu einungis verið góðlátlegt grín . „ Hvað gerir maður þegar einhver starir á mann í lengri tíma af miklu yfirlæti og vanþóknun í þrúgandi og kúgandi aðstæðum eftir að maður hefur verið málefnalegur og sanngjarn í sínum málflutningi en fær ómálefnaleg viðbrögð á móti ? Jú , maður reynir að slá þessu öllu upp í grín og létta andrúmsloftið og losa sig úr störukeppninni með því að ulla bara á viðkomandi , lyfta brúnum og brosa , “ skrifaði Líf . Spurning er hvort stutt sé í að kallaður verði til vinnustaðasálfræðingur í Ráðhúsi Reykjavíkur , líkt og var gert í lok árs 2015 þegar Sóley Tómasdóttir , þáverandi oddviti Vinstri grænna í borgarstjórn , ýtti Líf til hliðar og tók formannssæti hennar í mannréttindaráði Reykjavíkur . Vinstri græn skiptust í tvær fylkingar út af þessu bragði Sóleyjar , sem kom Líf í opna skjöldu . Í frétt Eyjunnar um málið kom fram að ekki hafi verið full eining um að Sóley tæki sæti Lífar og að Katrín Jakobsdóttir , formaður flokksins , hefði verið andvíg ákvörðuninni og reynt að tala Sóleyju ofan af henni án árangurs . Ári síðar hætti Sóley og flutti til Hollands og tók Líf hennar sæti sem forseti borgarstjórnar . Hvað gerist næst í borgarstjórn Reykjavíkur er óvíst , en er ekki ágætt að hin umdeilda Líf eigi lokaorðin sem hún lét falla á Twitter í fyrra : „ Gott samtal . Meira samtal , minna þras ! “